《眉州禅僧一首》
宋代·苏籀

吴蜀跨万里，余老师非壮。
勉哉令修行，手书劳四枉。
性命吾基本，权谲初不尚。
萧条寂寞中，咄咄祛碍障。
面目认谁欤，湛研澈尽量。
云为远玄旨，比喻非实相。
爱河澄不波，苦海永无浪。
封执即黏缀，沦落嗟滉漾。
法流於河接，焦涸吁断港。
情尘欲忘世，疑网愆吾党。
凡心非道体，志帅凝不丧。
瞿昙与老君，一诀归至当。
邈乎卢老前，古初更遐想。
烧香傃霄极，痴绝贤愿望。
杳眇莲社远，早接渊明放。
保真未易了，伽语庶倚仗。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。